《董玄宰太史席上送朱君采舍人》
明代·区大相

西颢澄夕爽，朋簪聚华宴。置酒宫树侧，别我凤池彦。

秋阴递城阙，寒吹横郊甸。河柳半萧疏，汀葭已淩乱。

飒飒鸣风条，离离度云雁。燕云驰蓟丘，楚江望吴岘。

忆我二三友，召对蓬莱殿。抗言云汉表，意气人所羡。

骑出紫骅骝，挥鞭若流电。及此秋风期，落叶倏焉散。

虽阻芸阁欢，乃惬萱闱恋。同袍美昼游，之子去乘传。

勋业当茂龄，荣华岂绅弁。寄言买臣者，无忽昔贫贱。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。